ANC: Mabulu se skildery is 'grotesk, kru, afskuwelik, vulgêr' | Netwerk24
ANC: Mabulu se skildery is 'grotesk, kru, afskuwelik, vulgêr'
Deur Philda Essop 21 April 2017 12:06
Die ANC oorweeg strafregtelike klagte en om die kunstenaar Ayanda Mabulu by menseregte-organisasies aan te kla oor sy jongste werk wat pres. Jacob Zuma in 'n seksuele daad met oudpres. Nelson Mandela uitbeeld.
Die party beskou dié kunswerk as "graffiti" wat 'n instrument van verdeeldheid eerder as nasiebou is.
Khusela Sangoni, ANC-kommunikasiehoof, het die skildery in 'n verklaring as "grotesk, opruiend en in swak smaak" beskryf.
"Die ANC behou die reg voor om hom op die strafregstelsel te beroep sowel as op instellings wat gestig is om die menseregte van alle Suid-Afrikaners te bevorder en te beskerm."
'n Storm woed in sosiale media oor dié kunswerk nadat dit laat Donderdagmiddag op Twitter gedeel is.
"Ongeag watter boodskap hy dalk aan president Zuma en die ANC wil oordra, ons beskou sy werk as die oortreding van die perke van rasionaliteit en die uitbuiting van kreatiewe kuns vir afskuwelike doelwitte," sê Sangoni.
Meer kommerwekkend is die kunstenaar se "gevoellose misbruik" van 'n Suid-Afrikaanse ikoon (met verwysing na Mandela). "Sulke vulgariteit en minagting van ander is kru, afbrekend, vernederend en maak die punt dat geen vryhede, insluitende die vryheid van uitdrukking, onbeperk is nie," lui Sangoni se verklaring.
Die Nelson Mandela-stigting het op sy beurt in 'n verklaring kennis geneem van die "openbare woede" wat die kunswerk ontlok het en verstaan dat die publiek aanstoot neem.
"Die stigting respekteer meneer Mabulu se reg tot vryheid van uitdrukking. Ons vind egter dié skildery onsmaaklik."